作者：刘学箕
词牌/韵律：哨遍

paragraphs: 木叶尽凋，湖色接天，雪月明江水。
凌万顷、一苇纵所之。
若凭虚驭风仙子。
听洞箫、绵延不绝如缕，馀音袅袅游丝曳。
乃举酒赋诗，玉鳞霜蟹，是中风味偏美。
任满头堆絮雪花飞。
更月澹蓬窗冻云垂。
山郁苍苍，桥卧沈沈，夜鹊惊起。
噫。
倚兰桨兮。
我今恍惚遗身世。
渔樵甘放浪，蜉蝣然、寄天地。
叹富贵何时。
功名浪语。
人生寓乐虽情尔。
知逝者如斯。
盈虚如彼，则知变者如是。
且物生宇宙各有司。
非已有纤毫莫得之。
委吾心、耳目所寄。
用之而不竭，取则不吾禁，自色自声，本非有意。
望东来孤鹤缟其衣。
快乘之、从此仙矣。